প্রায় নিখোঁজ! কার্যত ‘ভ্যানিশ’! মমতা বন্দ্যোপাধ্যায়ের দ্বিতীয় সরকারে রাজ্য স্বাস্থ্য দফতরের ‘প্রভাবশালী’ কমিটিগুলি থেকে নির্মল ‘ভ্যানিশ’ই হয়ে গিয়েছেন প্রতাপশালী চিকিৎসক-বিধায়ক নির্মল মাজি। 
বিধানসভা ভোটের আগে যখন জোট-জল্পনা তুঙ্গে, তখনই চিকিৎসক-প্রশাসকমহলের একাংশ খোঁজ নিতে শুরু করেছিলেন, উলুবেড়িয়ায় তাঁদের ‘দাপুটে চিকিৎসক-নেতা’ কি জিতছেন? নির্মলের ভোটে হারার তেমন সম্ভাবনা কখনও ছিল না। বরং ভোটের আগে থেকে নির্মল-ঘনিষ্ঠেরা পুরোদমে প্রচার করছিলেন, তিনিই রাজ্যের পরবর্তী স্বাস্থ্যমন্ত্রী! তাই চিকিৎসকমহলের একাংশে (ঘটনাচক্রে, তাঁদের মধ্যে তৃণমূল-পন্থীরাই আবার সংখ্যাগরিষ্ঠ) নির্মলের জয় নিয়ে যথেষ্ট কৌতূহল ছিল।  
তবে তৃণমূলের মন্ত্রী-তালিকায় নির্মলের নাম দেখা যায়নি। পরবর্তী সময়ে স্বাস্থ্যক্ষেত্রে একের পর এক ‘গুরুত্বপূর্ণ’ কমিটি ঘোষিত হলেও কোনওটিতেই নির্মলের ঠাঁই হয়নি। 
ঘনিষ্ঠদের বক্তব্য, মন্ত্রীদের নাম ঘোষণা এবং শপথের পর থেকে মুষড়ে পড়েছেন ‘স্বঘোষিত স্বাস্থ্যমন্ত্রী’। রেড রোডের শপথগ্রহণ অনুষ্ঠানে গেলেও প্রায় নীরব ছিলেন। তার পরে বেশ কিছুদিন ঘরবন্দি রেখেছিলেন নিজেকে। ধীরে ধীরে সাংগঠনিক কাজে নিজের বিধানসভা এলাকায় ঘোরা শুরু করেছেন। অনুগামী চিকিত্সকদের বক্তব্য, কলকাতায় আসাও আগের তুলনায় কমে গিয়েছে নির্মলের। আর নিন্দকদের মতে, কলকাতা মেডিক্যাল কলেজের ঘেরাটোপেই ক্রমশ বন্দি হচ্ছে ‘নির্মল-সাম্রাজ্য’। শনিবার প্রকাশিত এক সরকারি বিজ্ঞপ্তিতে দেখা যাচ্ছে, নির্মলকে আগের অবস্থানেই রেখে দেওয়া হয়েছে। অর্থাৎ, কলকাতা মেডিক্যাল কলেজ এবং স্কুল অফ ট্রপিক্যাল মেডিসিনের ‘রোগীকল্যাণ সমিতি’র চেয়ারম্যান। 
যা থেকে চিকিৎসকমহলের অনুমান, রাজ্যের স্বাস্থ্য মানচিত্রে ক্ষমতার নিরিখে ‘নির্মল-প্রভাব’ ক্রমহ্রাসমান। রাজ্য মেডিক্যাল কাউন্সিলের এক সদস্যের কথায়, ‘‘নির্মল মাজি এখন কিছু সংগঠন এবং কমিটির সভাপতি ও চেয়ারম্যান। সেগুলি সংখ্যায় প্রায় ২২টি। কিন্তু প্রভাবে তেমন কিছু নয়।’’ তবে তাঁদের এ-ও ধারণা, স্বাস্থ্যের অ্যাকোরিয়ামে (স্মর্তব্য: মুখ্যমন্ত্রীর নবান্নের ঘরের অ্যাকোরিয়াম) শশী পাঁজা, চন্দ্রিমা ভট্টাচার্য, ত্রিদিব বন্দ্যোপাধ্যায় বা প্রদীপ মিত্রেরা যখন সাবলীলভাবে ঘোরাফেরা করছেন, নির্মল তখন আপাতত জলের নীচে ঘাপটি মেরে আছেন। পর্যাপ্ত ‘অক্সিজেন’ পেলেই ঘাই মেরে উপরে উঠবেন। ‘ভ্যানিশ’ মানেই তো আর ‘দুষ্টু লোক’ নয়! 


গত এক সপ্তাহে মুখ্যমন্ত্রী তথা স্বাস্থ্যমন্ত্রী মমতা বন্দ্যোপাধ্যায়ের নির্দেশে ঘোষিত স্বাস্থ্য বিষয়ক একাধিক গুরুত্বপূর্ণ কমিটির কোনওটিতেই আপাতত জায়গা হয়নি নির্মলের। শনিবার রাজ্য স্বাস্থ্য দফতরের ওয়েবসাইটে দেওয়া বিজ্ঞপ্তিতে ৩৯টি সরকারি হাসপাতালের ‘রোগীকল্যাণ সমিতি’ এবং পরিচালন কমিটির চেয়ারম্যানের নাম ঘোষণা করা হয়েছে। দেখা যাচ্ছে, নির্মলের অবস্থানের (বা অবস্থার) কোনও উন্নতি হয়নি। 
সম্প্রতি চিকিত্সক সুব্রত মৈত্রের মৃত্যুতে ‘মাল্টি ডিসিপ্লিনারি এক্সপার্ট গ্রুপে’র চেয়ারম্যানের পদটি ফাঁকা হয়েছিল। স্বাস্থ্যভবনের নির্মল-ঘনিষ্ঠ এক আধিকারিকের বক্তব্য, ‘‘ওই পদটি প্রতিমন্ত্রীর মর্যাদার। মন্ত্রী না হতে পেরে নির্মলবাবু ওই পদটির উপর নজর দিয়েছিলেন। কিন্তু সেটি দেওয়া হয়েছে প্রাক্তন স্বাস্থ্য প্রতিমন্ত্রী চন্দ্রিমাকে। স্বাস্থ্যক্ষেত্রে আপাতত আর কোনও ক্ষমতাপূর্ণ পদ নেই।’’ তবে স্বাস্থ্যভবনের বিজ্ঞপ্তি অনুযায়ী ওই গ্রুপের সদস্য হিসাবে রাখা হয়েছে নির্মলকে। যা স্বাস্থ্যকর্তাদের একাংশের মতে, নেহাতই ‘সান্ত্বনা পুরস্কার’! মুখ্যমন্ত্রীর ঘনিষ্ঠ শিশু চিকিত্সক ত্রিদিব বন্দ্যোপাধ্যায়কে রাখা হয়েছে ‘হাই লেভেল টাস্ক ফোর্সে’র চেয়ারম্যান পদে (এটিও প্রতিমন্ত্রী মর্যাদার পদ)। নির্মলের ‘চক্ষুশূল’ এস এস কে এমের প্রাক্তন অধিকর্তা প্রদীপ চেয়ার ফিরে পেয়ে স্বাস্থ্যভবন চত্বরের স্বাস্থ্যসাথী ভবনের দফতরে বসে সামলাচ্ছেন মুখ্যমন্ত্রীর স্বপ্নের প্রকল্প ‘মাল্টি সুপার স্পেশালিটি’ হাসপাতালগুলি। নির্মল কোথাও নেই!
২০১১ সালে রাজ্যে ‘পরিবর্তনে’র পর স্বাস্থ্যক্ষেত্রে ক্রমশ প্রভাব বাড়িয়েছিলেন নির্মল। তখন থেকে তাঁর ‘দাপটে’ তটস্থ ছিল স্বাস্থ্য দফতর। ২০১৬ সালের নির্বাচনের পর তিনি কার্যত অন্তরালে। নির্মল-বিরোধী শিবিরের দাবি, শাসকদল-ঘনিষ্ঠ সরকারি চিকিত্সকদের সংগঠন ‘প্রোগ্রেসিভ ডক্টরস অ্যাসোসিয়েশনে’র সভাপতি নির্মলের অনেক ঘনিষ্ঠই এখন শিবির বদলাচ্ছেন। স্বাস্থ্য বিষয়ক কোনও কমিটিতে নির্মল ঠাঁই পাচ্ছেন কি না, সেই হদিস পেতে প্রায় প্রতিদিনই সরকারি বিজ্ঞপ্তি হাতড়াচ্ছেন চিকিত্সকদের একাংশ। কেউ ভয়ে। কেউ ভক্তিতে। কিন্তু নির্মল এখন বেশি মনোযোগী উলুবেড়িয়া নিয়ে। এক স্থানীয় তৃণমূলনেতার কথায়, ‘‘দাদা এখন এলাকার উন্নয়নেই বেশি মন দিয়েছেন। এলাকার সমস্যা নজরে আনা, মানুষের সমস্যা মেটানোর দিকে নজর দিচ্ছেন।’’ 
সেটি অবশ্য ঘনিষ্ঠদের কাছে স্বীকারও করেছেন নির্মল। রাজ্য মেডিক্যাল কাউন্সিলের সভাপতি হিসাবে আগামিকাল, মঙ্গলবার তিনি স্বাস্থ্য প্রতিমন্ত্রী শশীকে সংবর্ধনা দেওয়ার পরিকল্পনা করেছেন। যা অনেকের মতে, ‘কোণঠাসা’ নির্মলের তরফে সম্পর্ক মেরামতির চেষ্টা। এক দলীয় নেতার পরামর্শে নিজের ব্যবহারিক জীবনেও পরিবর্তন আনার চেষ্টা করছেন নির্মল। যার নির্ভুল প্রমাণ মিলেছে তাঁর ফেসবুক পেজ’এ। এতদিন সেখানে শুধু ছবি থাকত তাঁর! তিনি কোথায় কী প্রকল্প উদ্বোধন বা শিলান্যাস করছেন। যেমন ছিল কলকাতা মেডিক্যাল কলেজের অধ্যক্ষের ঘরের দেওয়ালের ‘নির্মল-গ্যালারি’। 
পরিস্থিতির ‘চাপে’ সেসব শুধরে নিজেকে আপাতত ‘মমতাময়’ করে তুলছেন নির্মল। তাঁর ফেসবুকে পোস্ট-করা শেষ ৩০টি ছবির মধ্যে ২৫টিই মমতার! চারটি মা কালী এবং মা তারার। একটি রমজান মাস উপলক্ষে শুভেচ্ছাবার্তা।
আপাতত কী করছেন তিনি? 
প্রশ্নের উত্তরে নির্মল বলেছেন, ‘‘কলকাতা মেডিক্যাল কলেজে ছিলাম। নির্দিষ্ট কাজকর্ম করছি। ইন্ডিয়ান মেডিক্যাল অ্যাসোসিয়েশনের কলকাতা চ্যাপ্টারের দায়িত্ব হস্তান্তর অনুষ্ঠানেও ছিলাম।’’ 
কিন্তু স্বাস্থ্যের কোনও ‘গুরুত্বপূর্ণ’ কমিটিতে তো তিনি এখনও নেই?
সংক্ষিপ্ত জবাব এল, ‘‘পরে কথা হবে।’’ 
অর্থাৎ, এখনও ‘মমতা-অক্সিজেন’ ততটা আসছে না!